**Magyarországi Romák Országos Önkormányzata**

**Vagyongazdálkodási szabályzat**

**Hatályos:2025. december 20-tól**

A Magyarországi Romák Országos Önkormányzatának közgyűlése az államháztartásról szóló 2011. évi CXCV. törvény Áht.), az államháztartásról szóló törvény végrehajtásáról szóló 368/2011. (XII. 31.) kormányrendelet (Ávr.), a számvitelről szóló 2000. C. törvény, a Magyarország helyi önkormányzatairól szóló 2011. évi CLXXXIX. törvény, a nemzetiségek jogairól szóló 2011. évi CLXXIX. törvény (továbbiakban: „Njt."), továbbá a nemzeti vagyonról szóló 2011. CXCVI. törvény (a továbbiakban: „nemzeti vagyonról szóló tv."), Magyarország gazdasági stabilitásáról szóló 2011. évi CXCIV. törvény (a továbbiakban: stabilitási tv.) alapján az önkormányzat vagyongazdálkodási és befektetési szabályzatát az alábbiak szerint állapítja meg:

A MAGYARORSZÁGI ROMÁK ORSZÁGOS ÖNKORMÁNYZATÁNAK VAGYONGAZDÁLKODÁSA

**Általános szabályok**

1. A Szabályzat hatálya kiterjed a Magyarországi Romák Országos Önkormányzatának (a továbbiakban: Önkormányzat") ingó és ingatlan vagyonára, amelyek az Önkormányzat tulajdonában vannak, továbbá az Önkormányzat működésével kapcsolatos minden befektetési, vagyonkezelési, illetve vagyongazdálkodási tevékenységre.

2. Az Önkormányzat feladata vagyonának nemzetiségi célú felhasználása, lehetőség szerint gyarapítása. Az Önkormányzat hatáskörében határozza meg:

a) vagyonleltárát, törzsvagyona körét és a tulajdonát képező, vagy az állam, helyi önkormányzat, vagy más nemzetiségi önkormányzat által használatába adott vagyon (vagyonelemek) használatának szabályait

b) költségvetését, zárszámadását, az állam által rendelkezésére bocsátott források felhasználását,

3. Az Önkormányzat működésének pénzügyi feltételeit az alábbi forrásokból biztosítja:

a) az állam költségvetési támogatása

b) egyéb támogatás

c) sajátbevételek, vállalkozási bevételek

d) vagyonának a hozadéka,

e) egyéb adományok,

f) az átvett pénzeszközök

4. Az Önkormányzat gazdálkodásának alapja az éves költségvetése. A költségvetés összeállításának részletes szabályait az Áht., és az Ávr, a finanszírozás rendjét és az állami hozzájárulás mértékét Magyarország éves költségvetési törvénye határozza meg. Az Önkormányzat a közgyűlés által elfogadott költségvetését, és beszámolóját közzéteszi az önkormányzat internetes honlapján.

5. Az önkormányzat érvényesen kizárólag a kormány előzetes hozzájárulásával vállalhat a Polgári Törvénykönyv szerinti kezességet és garanciát, valamint köthet adósságot keletkeztető ügyletet. Nincs szükség a kormány hozzájárulására a stabilitási törvény által meghatározott kivételesesetekben.

6. Az Önkormányzat az államháztartás alrendszereitől jogszabály vagy megállapodás alapján céljelleggel kapott támogatások felhasználásáról a juttató szerv által meghatározott módon elszámol. Az ilyen támogatások számvitelben történő elkülönített nyilvántartásáról gondoskodnia kell.

7. Az Önkormányzat csak a törvényi feladatainak végrehajtására juttathat támogatást külső szervezeteknek, személyeknek. A támogatási lehetőségeket az érintettek számára nyilvánosságra kell hozni, és a támogatás odaítélésekor a jogosultak számára az egyenlő bánásmód követelményét kell biztosítani.

8. Az önkormányzat gazdálkodásának biztonságáért a közgyűlés, a szabályszerűségéért az Önkormányzat elnöke felel. A költségvetés végrehajtásáért az elnök, a könyvvezetés szabályszerűségéért a Hivatalvezető felel.

**II.A vagyongazdálkodás elvei**

- Az Önkormányzati vagyon megóvása, üzemképességének biztosítása, az érték állandóságának megőrzése minden vagyonnal gazdálkodó szervezet számára kötelező.

- Az Önkormányzati vagyonnal gazdálkodó szervezetek minden alkalmazottja, tagja és megbízottja köteles az eljárása során tudomására jutott üzleti titkot megőrizni, az üzleti titok megsértéséért jogi és anyagi felelősséggel tartozik.

- Az Önkormányzat tulajdonában álló vagyonnal felelősen, rendeltetésszerűen, a kitűzött célt leginkább biztosító módon kell gazdálkodni.

- Az Önkormányzat a működésükhöz szükséges vagyon használatát közfeladatuk ellátása céljából ingyenesen biztosítja az önkormányzat által alapított intézmények részére - beleértve az ORÖ Hivatalát is - a közfeladatuk ellátásához szükséges mértékben.

- Az Önkormányzat által alapított intézményekre bízott vagyon tekintetében a tulajdonostól elvárható gondossággal jogosultak és kötelesek a vagyon rendeltetésszerű használatára, működtetésére, fenntartására, a vagyonhoz fűződő közterhek viselésére, és kötelesek a használatukban lévő vagyon számviteli előírások szerinti nyilvántartására és adatszolgáltatásra.

**III. Gazdálkodás ellenőrzése**

1. Az Önkormányzat a jogszabályoknak megfelelően köteles pénzügyi bizottságot létrehozni.

2. Az Önkormányzat gazdálkodását, továbbá az állami költségvetésből nyújtott támogatás, illetve az állam által meghatározott célra ingyenesen juttatott vagyon felhasználását az Állami Számvevőszék ellenőrzi.

3. A Magyarországi Romák Országos Önkormányzatának Hivatala (továbbiakban: Hivatal) a saját, az Önkormányzat és intézményei pénzügyi ellenőrzését jogszabályban meghatározott képesítésű belső ellenőr útján látja el külső szolgáltató bevonásával.

IV.

AZ ÖNKORMÁNYZAT VAGYONA

**Az önkormányzati vagyon minősítése**

1.A nemzetiségi önkormányzat vagyonának elkülönített része a törzsvagyon. A nemzetiségi önkormányzat tulajdonában lévő ingó és ingatlan vagyontárgyak, valamint az őt megillető vagyonértékű jogok köréből törzsvagyonába vonja azokat, amelyek közvetlenül a nemzetiségi közügyek ellátását szolgálják.

2. A törzsvagyon lehet forgalomképtelen, illetve korlátozottan forgalomképes vagyon, az Njt. -ben meghatározottak szerint.

3. Forgalomképtelen az állam vagy a helyi önkormányzat által az Önkormányzat tulajdonába adott ingatlan, ingatlanrész, az Önkormányzat működését és kötelező feladatainak ellátását szolgáló nem az állam által tulajdonba adott ingatlan vagyon, vagyonrész, vagyoni értékű jog, továbbá minden más olyan ingatlan vagyon, vagyonrész, vagyoni értékű jog, amelyet törvény vagy a Közgyűlés át nem ruházható hatáskörében, minősített többséggel meghozott határozatában annak nyilvánít.

4. Korlátozottan forgalomképesek a törzsvagyonhoz tartozó mindazon vagyonrészek, amelyek nem tartoznak a forgalomképtelen vagyonhoz és a Közgyűlés át nem ruházható hatáskörében, minősített többséggel meghozott határozatában annak nyilvánít.

5. Üzleti vagyon az önkormányzati vagyon azon része, amelyek nem tartoznak a törzsvagyonhoz. Az üzleti vagyon forgalomképes, elidegeníthető, hasznosítható, gazdasági társaságba apportként bevihető, megterhelhető, biztosítékul adható.

6. A költségvetési évről december 31-i fordulónappal készített könyvviteli mérlegben kimutatott eszközök és források leltározását az MROÖ Hivatalánál és az Önkormányzat intézményeinél - a hatályos belső szabályozásnak megfelelően, két évenként teljeskörűen el kell végezni.

7. Az Önkormányzat törzsvagyonát és üzleti vagyonát a jelen Szabályzat 1. számú melléklete tartalmazza.

**Az önkormányzati vagyon kimutatása, nyilvántartása**

1. Az Önkormányzat vagyonáról a mindenkor hatályos jogszabályok előírásainak megfelelő nyilvántartást kell vezetni. Az önkormányzati vagyonnyilvántartás (folyamatos vezetéséért, az adatok hitelességéért az MROÖ Hivatalának vezetője a felelős.

2. Ha az Önkormányzat vagyona új vagyontárggyal gyarapszik, a szerzéssel egyidejűleg vagy a szerzést követő ülésén a Közgyűlés dönt a vagyontárgy minősítésére vonatkozóan.

3. Az önkormányzati vagyonleltárt (vagyonkimutatást) az éves költségvetési beszámolóhoz mellékelve, összesített adatokkal (jogszabályban előírt tartalommal) be kell mutatni a képviselő-testületnek. A leltár célja az önkormányzati vagyonelemek számbavétele értékben és mennyiségben. Az éves zárszámadáshoz a vagyonállapotról vagyonkimutatást kell készíteni.

4. A vagyonkimutatásban szerepeltetni kell továbbá a nullára leírt eszközök állományát bruttó értékben, az önkormányzat tulajdonában lévő, külön jogszabály alapján érték nélkül nyilvántartott képzőművészeti, régészeti, kulturális javakat mennyiség szerint, valamint a mérlegben nem szereplő, kezességgel és garanciavállalással összefüggő, illetve egyéb kötelezettségeket értékben.

**V.**

AZ ÖNKORMÁNYZATI VAGYON FELETTI RENDELKEZÉSI JOG GYAKORLÁSÁNAK SZABÁLYAI

A tulajdonosi jogok gyakorlása

1. Az Önkormányzatot megilletik mindazok a jogok és terhelik mindazok a kötelezettségek, amelyek a tulajdonost megilletik, illetve terhelik.

2. Az Önkormányzatot megillető tulajdonosi jogokat a Közgyűlés gyakorolja.

3. Az Önkormányzat korlátozottan forgalomképes ingatlanainak egészében vagy részbeni elidegenítése, jelzáloggal való megterhelése, apportba vagy bérbe adása, vagy az ingatlan használati jellegét erősen és tartósan megváltoztató bérleti vagy más hasznosítási módja az önkormányzat Közgyűlésének döntését igényli, melyhez minősített többség szükséges.

4. A tulajdonosi jog gyakorlója képviseletében az elnök jár el, aki szükség esetén gondoskodik az önkormányzat jogi képviseletének biztosításáról.

**Az önkormányzati vagyon tulajdonjogának átruházása**

1. Az önkormányzati vagyon tulajdonjogát ingyenesen átruházni csak a nemzeti vagyonról szóló törvényben meghatározott esetekben és módon lehet.

2. Az önkormányzati vagyon elidegenítése - a 29. pontban foglalt kivételekkel - csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával történhet.

3. Ingatlan vagyon elidegenítése esetében az induló alapár értékesítéskor az ingatlanforgalmi szakértő (értékbecslő) által meghatározott minimum eladási ár, de a képviselő-testület az értékbecslésben meghatározott árnál magasabb induló áron is meghirdetheti az ingatlant értékesítésre. Az ingatlanforgalmi szakértő (becslő) által meghatározott minimum eladási ár áránál alacsonyabb áron történő értékesítésére csak e rendeletben meghatározott esetekben kerülhet sor.

4. Nem kell versenyeztetést alkalmazni önkormányzati vagyon elidegenítése esetén, vagyonkezelői jog létesítéséhez, továbbá az a) és b) pontokban meghatározott esetekben.

a) ingó vagyon esetében a vagyon egyedi bruttó forgalmi értéke a 300.000 Ft-ot nem

Haladja meg,

b) ingatlan vagyon esetében a vagyon egyedi bruttó forgalmi értéke a 3.000.000 – Ft-ot

Nem haladja meg.

5. Amennyiben nem kell versenyeztetést alkalmazni, a Közgyűlés eseti határozatában dönt a vagyon elidegenítéséről és a vagyon ellenértékéről.

**Az önkormányzati vagyon hasznosítása**

1. Az önkormányzati vagyon hasznosításának minősül a vagyon birtoklásának, használatának, hasznok szedése jogának bármely - a tulajdonjog átruházását nem eredményező - jogcímen történő átengedése, ide nem értve a vagyonkezelésbe adást, valamint a haszonélvezeti jog alapítását.

2. Az Önkormányzati vagyont ingyenesen hasznosítani csak a nemzeti vagyonról szóló törvényben meghatározott esetekben és módon lehet. Ingyenes használat biztosítása esetén is kötelesek a használó (k) a használt helyiségekre jutó üzemeltetési költségek és az üzemeltetéstől elválaszthatatlan szolgáltatások költéségének megtéríteni.

3. Az önkormányzati vagyon használatba, vagy bérbeadása, illetve más módon történő hasznosítása főszabályként - a 34. pontban foglalt kivételekkel - csak versenyeztetés útján, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával történhet.

4. Nem kell versenyeztetést lefolytatni vagyonkezelői jog létesítéséhez, továbbá önkormányzati vagyon hasznosítása esetén az alábbi a) és b) pontokban meghatározott esetekben.

a) ingó vagyon esetében a vagyon egyedi bruttó forgalmi értéke az 500.000-Ft-ot nem

haladja meg,

b) ingatlan vagyon esetében a vagyon egyedi forgalmi értéke vagy a vagyon hasznosítással érintett részének egyedi bruttó forgalmi értéke a nettó 3.000.000 Ft-ot

nem haladja meg.

5. Amennyiben nem kell versenyeztetést alkalmazni, a Közgyűlés dönt az érintett vagyon hasznosításáról, a hasznosítás módjáról, feltételeiről, időtartamáról és a hasznosítás ellenértékéről. A kérelemnek tartalmaznia kell a kérelmező adatait, a hasznosítani kért vagy pontos megnevezését, az ajánlott ellenértéket.

6. Önkormányzati vagyon hasznosítására vonatkozó szerződés kizárólag olyan természetes személlyel vagy a nemzeti vagyonról szóló tv. Szerinti átlátható szervezettel köthető, amely az átengedett nemzeti vagyon hasznosítására vonatkozó szerződésben vállalja, hogy

a) a hasznosításra vonatkozó szerződésben előírt beszámolási, nyilvántartási,

Adatszolgáltatási kötelezettségeket teljesíti,

b) az átengedett nemzeti vagyont a szerződési előírásoknak és a tulajdonosi rendelkezéseknek, valamint a meghatározott hasznosítási célnak megfelelően használja, c) a hasznosításban - kizárólag természetes személyek vagy átlátható szervezetek vesznek részt.

7. *A hasznosító a vagyont kizárólag a Közgyűlés határozatában megjelölt céllal hasznosíthatja tovább, kizárólag a Közgyűlés határozatában megjelölt céllal köthet a vagyonra vagy annak bármely részére a további hasznosítási szerződést.*

**VI. Versenyeztetés szabályai**

**(értékhatárt meghaladó elidegenítés vagy hasznosítás esetén)**

1. Az önkormányzati vagyon elidegenítésére vagy hasznosítására vonatkozó versenyeztetési (pályázati) felhívást a közgyűlés írja ki. A pályázati felhívást az Önkormányzat honlapján, kell közzétenni.

2. A pályázati felhívásnak tartalmaznia kell:

a) a kiíró nevét, székhelyét, a kiírás időpontját,

b) a pályázatra kiírt vagyontárgy helyét (cím, helyrajzi szám), paramétereit (alapterület, műszaki jellemzők állapota, közműellátottsága), folytatható tevékenységi kör megnevezését, ingatlan esetén az egyedi építészeti és funkcionális megkötéseket, megtekintésének helyét és idejét, a hasznosíthatóságára vonatkozó egyéb kikötéseket, c) az értékesítendő eszköz becsértékét, illetve a hasznosítandó eszköz hasznosításának értékét,

d) elővásárlási, elő bérleti jog fennállását,

e) a fizetés módjára vonatkozó előírásokat,

f) az Önkormányzat azon jogának fenntartását, hogy a pályázatot eredménytelennek nyilvánítsa,

g) az Önkormányzat azon jogának fenntartását, hogy a nyertes ajánlattevő visszalépése esetén jogosult a pályázat soron következő helyezettjével szerződést kötni,

h) több pályázó esetén arra vonatkozó felhívást, hogy a tulajdonosi vagy bérleti jogot a feltételeknek megfelelő legmagasabb ajánlatot tevő nyeri el,

i) arra vonatkozó utalást, hogy a pályáztatásra és a szerződéskötés feltételeire a nemzeti vagyonról szóló tv. Rendelkezései irányadóak,

j) ajánlat benyújtásának módját, helyét, idejét,

k) az ajánlat felbontásának helyét és időpontját, továbbá azt a tájékoztatást, hogy a bontási eljáráson az ajánlattevők személyesen vagy meghatalmazottjuk útján részt vehetnek,

1) a pályázat elbírálásának módját, várható idejét.

3. Az ajánlatok benyújtására vonatkozó határidőt a pályázati felhívásban úgy kell meghatározni, hogy a pályázati felhívás közzététele és az ajánlatok benyújtására előírt határidő között legalább 15 nap álljon fenn. Az ajánlattételi határidő az önkormányzat honlapján történő megjelenést követő napon kezdődik.

4. A pályázaton részt vehet minden természetes és a nemzeti vagyonról szóló tv. Szerinti átlátható szervezet, aki/amely a kiírásban, szereplő határidőben, a kiírási feltételeknek megfelelő érvényes pályázatot nyújt be, és a nemzeti vagyonról szóló törvényben foglaltaknak is megfelel.

5. A pályázó ajánlatának tartalmaznia kell:

a) a nevét, személyi adatait, lakóhelyét (székhelyét, cégjegyzék számát), képviselőjét,

más megbízott esetén szabályszerű meghatalmazott adatait,

b) felajánlott ellenérték összegét,

c) a pályázati feltételek elfogadását.

6. A pályázati eljárás lebonyolítója egy háromtagú bizottság (továbbiakban: értékelési bizottság), melynek tagjai a hivatalvezető, az elnök, valamint a Pénzügyi Bizottság elnöke. Az értékelési bizottság elnöke az Önkormányzat elnöke.

7. A pályázatok felbontását és értékelését a pályázati ajánlatok benyújtására meghatározott határidő lejártát követő 15 napon belül kell megtartani. A bontásról jegyzőkönyvet kell készíteni.

8. Az értékelési bizottság a meghirdetett bontási helyen az ajánlatokat tartalmazó zárt iratokat felbontja és ismerteti az ajánlattevők nevét, címét (székhelyét), valamint az ellenértékre tett ajánlatokat.

9. Az ajánlatok ismertetése után az értékelési bizottság megvizsgálja az ajánlatokat és megállapítja, hogy azok érvényesek-e és az eljárás eredményes-e.

10. Érvénytelen az ajánlat, ha azt a pályázati hirdetményben meghatározott határidő lejárta után nyújtották be.

11. Eredménytelen a pályázati eljárás, ha nem érkezett ajánlat, vagy ha kizárólag érvénytelen ajánlatok érkeztek, vagy egyik ajánlattevő sem tett a pályázati felhívásban foglaltaknak megfelelő – így különösen az ingatlan értékbecslése szerinti forgalmi értéket elérő vagy azt meghaladó - ajánlatot.

12. Amennyiben az első pályázat eredménytelen, a 38-39. pontban meghatározott szabályok alkalmazásával ismételten pályázatot kell kiírni az első eljárásban szereplő feltételekkel.

13. Ha a második pályázati eljárás során a pályázati határidő lejártáig nem érkezett be a pályázati felhívásban foglaltaknak megfelelő – így különösen az ingatlan értékbecslése szerinti forgalmi értéket elérő vagy azt meghaladó - ajánlat, akkor az 52. pontban foglaltaktól eltérően, az értékelési bizottság javasolhatja a képviselő-testületnek, hogy az eredménytelenné nyilvánítás és új pályázat kiírása helyett döntsön a legjobb ajánlat elfogadásáról és a pályázat eredményessé nyilvánításáról. Akkor javasolhatja ezt az értékelési bizottság, ha a legjobb ajánlat eléri a pályázati kiírásban szereplő, kiinduló ellenérték 80%-át.

14. Amennyiben két pályázati eljárás is eredménytelenül zárul ajánlat hiányában, a közgyűlés dönthet úgy is, hogy a harmadik pályázati eljárásban módosítja a kiírásban szereplő feltételeket, azonban az értékesítendő eszköz ellenértékét nem határozhatja meg az eredeti kiírásban szereplő, kiinduló ellenérték 80%-ánál alacsonyabb összegben.

15. Ha nem érkezik megfelelő ajánlat az első kiírástól számított 1 éven belül, akkor a képviselő-testület dönthet új értékbecslési szakvélemény beszerzéséről.

16. Amennyiben a pályázati tárgyalás során több pályázó azonos vételár-ajánlatot tett, és ajánlatuk legjobb ajánlatnak minősül, e pályázóknak a vagyontárgy vételárára vagy a bérleti díjra licitálniuk kell. Ennek érdekében az értékesítési bizottság értékesítési tárgyalást tart. A pályázatot az az ajánlattevő nyeri meg, amelyik az eladási ár, havi bérleti díj, vagy egyéb díj tekintetében a pályázati tárgyalás során a legmagasabb összeg megfizetését vállalja.

17. A pályázatot elnyert ajánlattevővel a pályázati tárgyalás napjától számított 15 napon belül szerződést kell kötni.

18. Ha a szerződés megkötésére a pályázat nyertesével nem kerül sor, a szerződést a pályázat soron következő helyezettjével lehet megkötni.

19. A tulajdonjog átruházásakor ki kell kötni a tulajdonjog fenntartását vagy a tulajdonjog bejegyzésének függőben tartását a vételár teljes kiegyenlítéséig és a teljes vételár meghatározott időre történő meg nem fizetésére az elállási jogot.

**VII. Az önkormányzati vagyon értékének meghatározása**

1. A vagyon értékének megállapítására a nyilvántartási érték az irányadó

2. Értékesítéskor a vagyon értékét az alábbiak szerint kell megállapítani:

a) értékpapír esetén, a névérték alapján,

b) ingatlan vagyon esetén 6 hónapnál nem régebbi értékbecslés alapján,

c) ingó vagyon esetén a vagyontárggyal azonos, vagy paramétereiben a hozzá legközelebb eső, kereskedelemben kapható dolog ára, leszámítva az amortizációból adódó értékcsökkenést

3. Hasznosításkor a vagyon értékét az alábbiak szerint kell megállapítani:

a) ingatlan vagyon esetén összehasonlító értékadatok (az ingatlan fekvése szerinti településen vagy kerületben azonos rendeltetésű, adottságú ingatlanok forgalmi értékének mérlegelésével) vagy a helyi (kerületi) önkormányzat adóhatósága által kiállított adó- és értékbizonyítvány alapján

b) ingó vagyon esetén a vagyontárggyal azonos, vagy paramétereiben a hozzá legközelebb eső, kereskedelemben kapható dolog ára, leszámítva az amortizációból adódó értékcsökkenést.

4. Ha a szerződés tárgya több vagyontárgy (vagyontömeg), az értékesítési, illetve hasznosítási értékhatárra vonatkozó rendelkezéseinek alkalmazásakor a vagyontárgyak együttes értéke az irányadó.

5. Örökölt vagyon esetén a hagyatéki eljárás során megállapított értéket kell a vagyon értékének tekinteni, amennyiben az adó- és értékbizonyítvány 6 hónapnál nem régebbi.

**VIII. Az önkormányzati vagyon egyéb, más célú hasznosítása**

1. Az önkormányzati vagyon más célú hasznosítására - vagyonkezelésbe adására, haszonélvezeti joggal történő megterhelésére, gazdasági társaság alapítására - a nemzeti vagyonról szóló tv. -ben foglaltak irányadók.

**Felajánlott vagyon elfogadása**

2. Ha vagyonról az Önkormányzat javára más személy, illetve szerv lemondott, annak elfogadásáról a közgyűlés dönt.

3. A felajánlott vagyon elfogadásának feltétele, hogy az Önkormányzat tudja teljesíteni az elfogadott vagyonnal kapcsolatos kötelezettségeket, s e kötelezettség teljesítése likviditási problémát ne okozzon, és ne zavarja az önkormányzati feladatok ellátását.

**IX.**

AZ ÖNKORMÁNYZAT BEFEKTETÉSEI

1. Befektetési tevékenységnek minősül: az értékpapír, vagyonértékű jog, ingatlan és más egyéb hosszú távú befektetést szolgáló vagyontárgy szerzésére irányuló tevékenység. A befektetés lehet pénzügyi befektetés (fináncbefektetés) vagy anyagi eszközökben megtestesülő úgynevezett reálbefektetés.

2. E fejezet alkalmazásában:

a) Aktuális befektetési érték: adott napon a befektetési egységek számának és aktuális vételi árfolyamának szorzata.

3. Befektetési lehetőségek:

a) Folyószámla

b) Pénzpiaci befektetés: hátránya, hogy viszonylag kisebb a várható hozam más befektetés alapokhoz képest.

c) Kötvényekbe fektethető befektetés: Különböző futamidejű papírok vannak a kötvényekben, ami csökkenti a kamatlábkockázatot,

d) Lekötött betét: A futamidő alatt kamatveszteséggel lehet a befektetés összegéhez jutni.

e) Rövid távú banki értékpapír

f) Hosszú távú állampapír: A névértékre állami garancia van. A piaci kamatok nagymértékű változása le- és felértékelheti.

g) Vállalati kötvény: Hozama magasabb, mint az állampapíroké, de kockázata is.

h) Vegyes befektetés: a befektetés portfoliójában részvények is vannak kis mértékben, s ez növeli a kockázatot, de hosszú távon emelheti a várható hozamot.

i) Részvényekbe fektető befektetés: a részvénypiac egészének kockázata jelenti a kockázatot, de a befektetés portfolióban a többféle papír egyedi kockázata kicsi.

j) Ingatlan befektetés: az ingatlanpiac kockázata jelenti a kockázatot. Rövid távú befektetés esetén a likviditási kockázat nagy, mivel nagy a visszavásárlási jutalék.

k) Részvény befektetés: nagy kockázatú befektetés, várható értéke nehezen becsülhető előre.

1) Régiség, műtárgy befektetés: nagy egyedi kockázatú befektetés,

m) Határidős piaci befektetés vagy hitelre történő részvényvásárlás: nagyon nagy kockázatú befektetés. A befektetés értéke megduplázódhat, de el is értéktelenedhet rövidtávon.

4. Az Önkormányzat befektetési tevékenységet kizárólag csak céljainak megvalósítása érdekében, azokat nem veszélyeztetve folytathat.

5. A befektetésekkel kapcsolatos döntések során érvényesülnie kell azon célkitűzésnek, hogy a befektetés az Önkormányzat részére hasznot eredményezzen. A befektetésekből származó haszon az Önkormányzat céljainak megvalósítására fordítandó.

6. Az Önkormányzat magyar államkötvényekkel, illetve más értékpapírokkal kapcsolatos ügyleteihez, tartósan lekötött betétekhez a Közgyűlés határozata szükséges.

**X.**

ZÁRÓ RENDELKEZÉSEK

1. A jelen szabályzat elfogadás napján lép hatályba.

2. A szabályzatot az Magyarországi Romák Országos Önkormányzatának Közgyűlése …. /2025. (XII.20.) sz. határozatával elfogadta.

Budapest, 2025. december 20.

|  |
| --- |
| **Aba-Horváth István** |
| *elnök* |

1. számú melléklet

Az Országos Roma Önkormányzat ingatlan vagyonának besorolása:

|  |  |  |  |  |  |  |
| --- | --- | --- | --- | --- | --- | --- |
|  | Vagyontárgy megnevezése | Ingatlan helyrajzi száma | Ingatlan címe | Mérete | Tulajdoni hányad | Besorolás |
| 1. |  |  |  |  |  |  |
| 2. |  |  |  |  |  |  |
| 3. |  |  |  |  |  |  |
| 4. |  |  |  |  |  |  |
| 5. |  |  |  |  |  |  |
| 6. |  |  |  |  |  |  |
| 7. |  |  |  |  |  |  |
| 8. |  |  |  |  |  |  |
| 9. |  |  |  |  |  |  |

Az Országos Roma Önkormányzat ingó vagyonának besorolása:

|  |  |  |  |
| --- | --- | --- | --- |
| 1. | Vagyontárgy megnevezése | Azonosító adatok | Besorolás |
| 2. |  |  |  |
| 3. |  |  |  |